Document ID: 31997R1132

RÅDETS FORORDNING (EF) Nr. 1132/97 af 17. juni 1997 om ændring af forordning (EF) nr. 393/97 om fastsættelse for 1997 af visse foranstaltninger til bevarelse og forvaltning af fiskeressourcerne, som finder anvendelse på fartøjer, der fører færøsk flag
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (1), særlig artikel 8, stk. 4,
under henvisning til forslag fra Kommissionen, og
ud fra følgende betragtninger:
Ved forordning (EF) nr. 393/97 (2) er der for 1997 fastsat visse foranstaltninger til bevarelse og forvaltning af fiskeressourcerne, som finder anvendelse på fartøjer, der fører færøsk flag;
Fællesskabet, Færøerne, Island, Norge og Den Russiske Føderation har ført konsultationer, som den 14. december 1996 førte til en anbefaling til de respektive myndigheder om at indgå et arrangement om forvaltning og fordeling af norsk forårsgydende sild (atlantisk-skandinavisk sild) i 1997;
i henhold til dette arrangement er der siden mellem Fællesskabet og Færøerne blevet aftalt yderligere et arrangement om gensidig adgang, i henhold til hvilket Færøerne kan fange 12 500 tons af deres andel i Fællesskabets fiskefarvande nord for 62° N;
Fællesskabet og Færøerne har ført yderligere konsultationer vedrørende forvaltningen af dette fiskeri, navnlig licensbetingelserne;
det er nødvendigt at gennemføre disse arrangementer for så vidt angår adgang for fartøjer, der fører færøsk flag, til Fællesskabets fiskefarvande og at ændre forordning (EF) nr. 393/97 i overensstemmelse hermed -
UDSTEDT FØLGENDE FORORDNING:
Artikel 1
Forordning (EF) nr. 393/97 ændres således:
1) I artikel 3, stk. 2, tilføjes følgende litra:
»g) 21 for fiskeri efter sild i ICES-afsnit II a (nord for 62° N). Anmodninger om erstatning af licenser eller særlige fiskeritilladelser inden for dette maksimale antal kan indgives til enhver tid og vil blive behandlet så hurtigt som muligt.«
2) Tabellen i bilaget til nærværende forordning indsættes i bilag I, punkt 1.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 17. juni 1997.

Labels: 8
18
6